དེ་ཡང་རང་སྡེ་ཐམས་ཅད་ཀྱིས་རྟེན་འབྱུང་ཁས་ལེན་པ་ལ་ཁྱད་པར་མེད་མོད།འོན་ཀྱང་རང་རྒྱུད་པ་མན་ཆད་ཀྱིས་ཕྱི་རོལ་པའི་འདོད་པ་ལྟར་གྱི་ཕུང་བོ་ལས་དོན་གཞན་དུ་གྲུབ་པའི་བདག་མི་འདོད་ཀྱང་།ཕུང་བོ་ཉིད་བདག་ཏུ་འཇོག་པར་བྱེད་དེ།བྱེ་སྨྲའི་ནང་ཚན་མང་བཀུར་བ་འགའ་ཞིག་གིས་ཕུང་བོ་ཚོགས་པ་བདག་ཏུ་འཇོགཁ་ཆེ་བྱེ་བྲག་ཏུ་སྨྲ་བ་དང་།མདོ་སྡེ་པ་གཉིས་ཀྱིས་རྣམ་པར་ཤེས་པའི་རྒྱུན་གང་ཟག་ཏུ་འཇོགསེམས་ཙམ་པས་ཀུན་གཞིའི་རྣམ་ཤེས་གང་ཟག་ཏུ་འཇོགདབུ་མ་རང་རྒྱུད་པས་ཡིད་ཀྱི་རྣམ་ཤེས་གང་ཟག་ཏུ་འཇོགཐལ་འགྱུར་བས་ནི་འཇོག་ཚུལ་དེ་ཐམས་ཅད་མི་བཞེད་དོ།།དེ་ཡང་བྱེ་སྨྲ་ནས་རང་རྒྱུད་པའི་བར་གྱིས་ལས་འབྲས་ཀྱི་རྟེན་དུ་གྱུར་པའི་བདག་འཇོག་ཚུལ་འདི་ཡང་གང་ཟག་སོགས་ཐ་སྙད་དུ་རང་ངོས་ནས་གྲུབ་པར་འདོད་པའི་དབང་གིས་ཡིན་ཏེ།ཕུང་པོ་ལ་བརྟེན་ནས་ངའོ་ཞེའམ།གང་ཟག་གོ་ཞེས་ཐ་སྙད་བཏགས་པ་ཙམ་གྱིས་མ་ཚིམ་པར།གང་ཟག་དེ་ཕུང་པོ་རེ་རེ་བ་དང་།ཚོགས་པ་དང་།དེ་ལས་དོན་གཞན་པ་གང་དུ་གྲུབ་ཅེས་བཙལ་ན་དེ་དག་གང་རུང་ཞིག་གང་ཟག་ཏུ་རྙེད་པར་བསམས་ནས་བཞག་པ་ཡིན་ནོ།།དེ་ལྟར་འཛིན་པ་ལ་རང་ངོས་ནས་གྲུབ་པར་འཛིན་པ་དང་།དེའི་ཡུལ་དེ་ལ་རང་ངོས་ནས་གྲུབ་པ་ཞེས་འདོགས་པར་བྱེད་ཅིང་།འཚོལ་ལུགས་དེས་བཙལ་ནས་མི་རྙེད་ན་གང་ཟག་འཇོག་མི་ནུས་པས་ཆད་པར་ཐལ་བའི་སྐྱོན་དུ་འགྱུར་རོ་སྙམ་དུ་དགོངས་པར་སྣང་ངོ་།།